Vegard Forren dukket ikke opp som planlagt på Marbella.

Det skriver Rosenborg på sine nettsider.

Forren reiste ned til Marbella der trønderne har treningsleir søndag kveld, men da Rosenborg kom til stedet var ikke Forren der.

«Da RBK i dag landet på flyplassen i Malaga hadde situasjonen brått endret seg. Hovedtrener Kåre Ingebrigtsen fikk da melding om at Vegard Forren hadde forlatt hotellet i Marbella,» skriver RBK i en uttalelse.

De sier videre at alt dermed tyder på at Forren ikke blir Rosenborg-spiller.

– Først og fremst så er det synd for Rosenborg. Forren hadde vært en strålende signering for dem. Man kan si mye om ham og formen han har vært i, men i form så er det ingen bedre stoppere i Eliteserien enn ham, sier TV 2s fotballekspert Jesper Mathisen.

– Jeg tror det hadde vært et trygt valg for Forrens del. Han hadde spilt hver uke, og det tror jeg hadde trigget ham veldig. Rosenborg vil nok føle seg brukt i denne saken, og supporterne vil si at de ikke hadde bruk for ham. Sannheten er at RBK hadde hatt bruk for ham. De har ingen på hans nivå.

Vegard Forren har vært klubbløs helt siden han valgte å takke nei til en forlengelse med Molde i fjor høst.

Nå kan England og Brighton være neste stoppested.

TV 2 vet at Brighton har forhørt seg om Vegard Forren med norske kilder så sent som i dag.

Klubben trenger en midtstopper etter at både Shane Duffy og Connor Goldson er ute i lengre tid.

Kom ikke til enighet

I januar trente Forren med 1860 München, uten at han kom til enighet med 2. Bundesliga-klubben om en kontrakt.

Landslagsspillerens foretrukne overgang har hele tiden vært å komme seg til utlandet igjen.

Midstopperen fra Kyrksæterøra spilt for Molde siden 2007. Han var innom et kort opphold i Southampton i 2013, men oppholdet varte bare i ett år og han vendte tilbake til Molde uten spilletid i Premier League.

Det ville vært svært kontroversielt om Forren hadde sluttet seg til Moldes erkerivaler Rosenborg.

Ville teste

I barndommen var Forren Rosenborg-supporter, og oppholdet på Marbella skulle brukes til å se om de kunne komme til enighet, til tross for at midtstopperens lønnskrav etter det TV 2 erfarte i utgangspunktet var for høyt da de forhandlet

– Vi har hatt kontakt med Vegard i lang tid, men han har vært klar på at han helst ville til en utenlands klubb. Når det nå ikke ordnet seg før vinduet stengte så ønsker vi å ta med oss Vegard til Spania slik at vi får sett om dette er noe vi kan bygge videre på, sa Kåre Ingebrigtsen til klubbens nettsider da det ble klart at Forren skulle være med til Spania.

Verken Kåre Ingebrigtsen eller Vegard Forren og agent Jim Solbakken har besvart TV 2s henvendelser om saken.